**Tiesību akta projekta sākotnējās ietekmes novērtējuma ziņojums par Ministru kabineta noteikumu projektu „Būvniecībā radušos atkritumu un to pārvadājumu uzskaites kārtība” (anotācija)**

|  |  |  |  |
| --- | --- | --- | --- |
| I. Tiesību akta projekta izstrādes nepieciešamība | | | |
| 1. | Pamatojums | Noteikumu projekts izstrādāts pamatojoties uz Atkritumu apsaimniekošanas likuma 17.panta devīto un desmito daļu. |
| 2. | Pašreizējā situācija un problēmas | Pašreiz Latvijā nav pilnībā izveidota sistēma, lai varētu nodrošināt precīzu būvniecībā radušos atkritumu uzskaiti un šo atkritumu pārvadājumu uzskaiti. Rezultātā vides aizsardzības kontrolējošām iestādēm nav iespējams nodrošināt tādu būvniecības atkritumu savākšanas un pārvadāšanas kontroli, lai nepieļautu vides aizsardzības prasībām neatbilstošu būvniecības atkritumu apsaimniekošanu un šo atkritumu nelegālu apglabāšanu tam neparedzētās vietās, tādejādi izraisot vides piesārņojumu, ainavu degradāciju un vides kvalitātes pasliktināšanos.  Pamatojoties starp Vides aizsardzības un reģionālās attīstības ministriju (turpmāk – VARAM) un Latvijas Vides, ģeoloģijas un meteoroloģijas centu (turpmāk – LVĢMC) noslēgtā „Atsevišķu pārvaldes uzdevumu deleģēšanas līguma” (02.01.2013) nosacījumiem, VARAM pilnvaro LVĢMC kā būvniecībā radušos atkritumu un to pārvadājumu uzskaites sistēmas pārzini.  Valsts vides dienests un tā 8 reģionālās vides pārvaldes veic atkritumu apsaimniekotāju pārbaudes atbilstoši Vides aizsardzības likumam, Atkritumu apsaimniekošanas likumam un uz tā pamata izdotajiem Ministru kabineta noteikumiem, un atbilstoši likumam „Par piesārņojumu”. Atkritumu apsaimniekošanas komersantu, kuriem izsniegtas atļaujas A vai B kategorijas piesārņojošas darbības veikšanai, kontroles biežums ir noteikts Valsts vides dienesta 2011.gada 11.marta iekšējos noteikumos Nr.2 „Uzņēmumu kontroles biežuma novērtēšanas kritēriji:   1. A kategorijas uzņēmumos – 1 reizi gadā; 2. B kategorijas uzņēmumos – 2 reizes gadā; 3. C kategorijas uzņēmumos – 1 reizi 2-4 gados.   Inspekcijas plāno, ņemot vērā iekārtu vecumu, ražošanas avāriju biežumu, sezonālu uzņēmuma darbības raksturu, uzņēmuma atrašanās vietu (piemēram, aizsargājama dabas teritorija, dzīvojamā zona, aizsargjoslas), regulāras sūdzības, uzņēmuma darbībai ir augsts piesārņojuma līmenis, ir notikusi operatora maiņa, veiktā monitoringa rezultāti uzrāda piesārņojuma līmeņa sistemātisku pārsniegšanu, u.c.). Plānotās pārbaudes iedala pēc veicamo pārbaužu apjoma un mērķa:   1. integrētās pārbaudes; 2. tematiskās pārbaudes; 3. uzraudzības jeb uzdotā rīkojuma pārbaudes.   2010.gadā saskaņā ar Atkritumu apsaimniekošanas likumu Valsts vides dienesta (turpmāk – VVD) inspektori veikuši 329 sadzīves atkritumu apsaimniekošanas pārbaudes un 155 bīstamo atkritumu apsaimniekošanas pārbaudes uzņēmumos, uz kuriem neattiecas Ministru kabineta 2010.gada 30.novembra noteikumi Nr.1082 „Kārtība, kādā piesakāmas A, B un C kategorijas piesārņojošās darbības un izsniedzamas atļaujas A un B kategorijas piesārņojošo darbību veikšanai”.  2011.gadā Valsts vides dienesta inspektori ir veikuši 282 sadzīves atkritumu apsaimniekošanas pārbaudes un 109 bīstamo atkritumu apsaimniekošanas pārbaudes uzņēmumos, uz kuriem neattiecas Ministru kabineta 2010.gada 30.novembra noteikumi Nr.1082 „Kārtība, kādā piesakāmas A, B un C kategorijas piesārņojošās darbības un izsniedzamas atļaujas A un B kategorijas piesārņojošo darbību veikšanai”. Savukārt 2012.gadā Valsts vides dienesta inspektori ir veikuši 236 sadzīves atkritumu apsaimniekošanas pārbaudes un 88 bīstamo atkritumu apsaimniekošanas pārbaudes uzņēmumos, uz kuriem neattiecas Ministru kabineta 2010.gada 30.novembra MK noteikumi Nr.1082 „Kārtība, kādā piesakāmas A, B un C kategorijas piesārņojošās darbības un izsniedzamas atļaujas A un B kategorijas piesārņojošo darbību veikšanai”.  Saskaņā ar Latvijas Administratīvo pārkāpumu kodeksa 84.panta pirmo daļu, par vides informācijas slēpšanu vai tās atspoguļošanu sagrozītā veidā uzliek naudas sodu fiziskajām personām vai valdes loceklim no simt piecdesmit līdz tūkstoš latiem, atņemot valdes loceklim tiesības ieņemt noteiktus amatus komercsabiedrībās vai bez tā. |
| 3. | Saistītie politikas ietekmes novērtējumi un pētījumi | Atkritumu apsaimniekošanas valsts plāns 2013.-2020.gadam (apstiprināts ar 2012.gada 21.marta Ministru kabineta rīkojumu Nr. 100 [**"Par Atkritumu apsaimniekošanas valsts plānu 2013.-2020.gadam"**](http://likumi.lv/doc.php?id=255629)) un plāna ietekmes uz vidi stratēģiskā novērtējuma vides pārskats (http://www.varam.gov.lv/lat/likumdosana/normativo\_aktu\_projekti/?doc=16430). |
| 4. | Tiesiskā regulējuma mērķis un būtība | Noteikumu projekts nosaka kārtību, kādā tiks veikta būvniecībā radušos atkritumu uzskaite un būvniecībā radušos atkritumu pārvadājumu uzskaite. Noteikumu projekts nav attiecināms un fiziskām personām – atkritumu radītājiem.  Vienlaicīgi būvniecības atkritumu uzskaites sistēmas pilnveidošana uzlabos Atkritumu apsaimniekošanas valsts plānā 2013.-2020.gadam un Direktīvas 2008/98/EK 11.panta 2.daļā noteikto mērķu attiecībā uz būvniecībā radušos atkritumu reģenerāciju uzlabošanu. Jāatzīmē, ka no Direktīvas neizriet dalībvalsts pienākums veidot atsevišķu būvniecības atkritumu un to pārvadājumu uzskaites sistēmu, tomēr Direktīva uzliek dalībvalstīm pienākumu nodrošināt attiecīgo mērķu sasniegšanu, neierobežojot to rīcības brīvību mērķu sasniegšanai izmantojamo risinājumu izvēlē. Būvniecības atkritumu un to pārvadājumu uzskaitei nepieciešamā uzskaites sistēma tiktu veidota kā daļa no bīstamo atkritumu pārvadājumu uzskaites sistēmas, lai pēc iespējas mazinātu privātpersonām radīto ievērojamo papildus administratīvo un finansiālo slogu.  Uzskaites sistēma nedublēs jau citas esošās atkritumu un to pārvadājumu uzskaites sistēmas. Sagatavotajā noteikumu projektā ir pievērsta īpaša uzmanība tam, lai komersantiem nerastos pienākums vienus un tos pašus atkritumus un to pārvadājumus deklarēt atkārtoti, tā kā daļa no būvniecības atkritumiem ir bīstamie atkritumi atbilstoši normatīvajiem aktiem par atkritumu klasifikatoru un īpašībām, kas padara atkritumus bīstamus, tie būvniecībā radušos atkritumu un to pārvadājumu uzskaites sistēmā nebūs jādeklarē, jo tie tiek deklarēti jau Bīstamo atkritumu pārvadājumu uzskaites sistēmā.  Noteikumu projekta noteiktais sistēmas lietotāju loks ierobežots līdz atkritumu apsaimniekotājiem – pārvadātājiem tāpēc, ka:   1. fiziskām personām – būvniecības atkritumu radītājām vai īpašniecēm – ir ierobežotas iespējas, kompetences un prasmes noteikt, vai radītie atkritumi ir piemēroti pārstrādei vai apglabāšanai. Līdz ar to attiecīgā uzskaite tiktu veikta kļūdaini, apdraudot kopējo ievadīto datu precizitāti un patiesumu. Vienlaikus norādām, ka lielākoties privātpersonas būvniecībā radušos atkritumus paši nenogādā uz pārstrādes vai noglabāšanas vietā, bet gan izmanto komersantu piedāvāto pakalpojumu; 2. Lai novērstu sistēmā ievadītās informācijas pārklāšanos.   Noteikumu projekts paredz, ka Būvniecībā radušos atkritumu pārvadājumu elektroniskai reģistrācijai un uzskaitei valsts teritorijā izmanto būvniecībā radušos atkritumu pārvadājumu uzskaites valsts informācijas sistēmu (turpmāk – sistēma).  Būvniecībā radušos atkritumu radītājam vai apsaimniekotājam (tas nav jādara būvniecības atkritumu pārvadātājam), ir jānodrošina būvniecībā radušos atkritumu uzskaiti īpašā žurnālā papīra vai elektroniskā veidā (noteikumu projekta 1.pielikums). Šāda darbība nepieciešama, lai Valsts vides dienesta pārstāvjiem būtu iespēja veikt attiecīgas pārbaudes, nodrošinot pārvadājamo būvniecības atkritumu izcelsmes vietas un daudzuma datu atbilstību būvniecībā radušos atkritumu uzskaite un pārvadājumu sistēmā ievadītajiem datiem.  Sistēmas administratīvais darbības modelis ir šāds – sistēmas pārzinis reģistrē attiecīgo sistēmas lietotāju, piešķirot tam lietotājvārdu un paroli, pamatojoties uz attiecīgās iestādes vadītāja vai komersanta rakstisku iesniegumu.  Sistēmas pārzinis, izmantojot internetu, nodrošina sistēmas lietotājam iespēju sistēmā elektroniski aizpildīt būvniecībā radušos atkritumu pārvadājumu kartes – pavadzīmes (turpmāk – pavadzīme) veidlapu (2.pielikums), kā arī iespēju sekot līdzi sistēmas aprēķinātajai bilancei (atkritumu daudzumam, kas atrodas pie lietotāja) par sistēmas lietotāja veiktajiem pārvadājumiem. Noteikumu projekts nenosaka kārtību, kādā veidā (papīra vai elektroniski) tiek noformētas pavadzīmes atkritumu pārvadājumam no atkritumu nosūtītāja līdz atkritumu saņēmējam, tomēr noteikumu projektā tiek noteiktas vienveidīgas prasības pavadzīmē iekļaujamai informācijai, lai nodrošinātu gan atkritumu pārvadājumos iesaistītajām personām, gan valsts un pašvaldību iestādēm, kuras normatīvajos aktos noteikto funkciju izpildei izmanto sistēmā iekļauto informāciju, ir pieejama visa nepieciešamā informācija par attiecīgo atkritumu pārvadājumu.Sistēmas lietotājs ir atbildīgs par savlaicīgu un patiesu datu ievadīšanu sistēmā. Ja sistēmas lietotājs nepiekrīt sistēmas uzskaitītajai informācijai, tas 30 dienu laikā par to rakstiski paziņo sistēmas pārzinim. Sistēmas pārzinis nodrošina informācijas labojumu desmit darbadienu laikā.  Būvniecībā radušos atkritumu radītājam vai apsaimniekotājam ir pienākums, pārvadājot un uzglabājot būvniecībā radušos atkritumus, tos marķēt un iepakot atbilstoši normatīvajiem aktiem par kravu pārvadājumiem.  Pamatojoties uz Atkritumu apsaimniekošanas likuma 17.panta desmitās daļas deleģējumu, Būvniecībā radušos atkritumu un to pārvadājumu uzskaites sistēmas darbības sākums plānots 2014.gada 1.maijā. |
| 5. | Projekta izstrādē iesaistītās institūcijas | Latvijas Vides, ģeoloģijas un meteoroloģijas cents |
| 6. | Iemesli, kādēļ netika nodrošināta sabiedrības līdzdalība | Nav. |
| 7. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Noteikumu projektā noteiktās prasības attiecas uz atkritumu apsaimniekošanas komersantiem, kuri nodarbojas ar būvniecības atkritumu apsaimniekošanu, kā arī komersantiem - būvniecībā radušos atkritumu radītājiem.  Plānotais sistēmas lietotāju skaits ir 130 būvniecībā radušos atkritumu apsaimniekotāji – pārvadātāji. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav attiecināms. |
| 3. | Tiesiskā regulējuma finansiālā ietekme | Saskaņā ar Atkritumu apsaimniekošanas likuma 1.panta 4.punktu būvniecības atkritumi ir uzskatāmi par ražošanas atkritumiem. Saskaņā ar Atkritumu apsaimniekošanas likuma 39.panta pirmo daļu maksu par bīstamo vai ražošanas atkritumu savākšanu, pārvadāšanu, pārkraušanu, uzglabāšanu, reģenerāciju vai ražošanas atkritumu apglabāšanu sadzīves atkritumu poligonā nosaka, bīstamo vai ražošanas atkritumu radītājam vai valdītājam vienojoties ar atkritumu apsaimniekotāju, kas veic attiecīgās atkritumu apsaimniekošanas darbības.  Maksu par būvniecībā radušos atkritumu un to pārvadājumu uzskaiti persona, kura veic būvniecības atkritumu pārvadājumus, maksā valsts kapitālsabiedrībai LVĢMC. Minēto maksu veidos:   1. ikgadējā maksa par būvniecībā radušos atkritumu pārvadājumu uzskaiti neatkarīgi no tā, cik mēnešus gadā persona izmanto sistēmu, – 472 *euro* (+ pievienotās vērtības nodoklis (turpmāk – PVN)). Detalizēts maksas veidojošais aprēķins 1.pielikumā; 2. maksa par katru sistēmā reģistrēto pavadzīmi – 1.43 *euro* (+PVN) par katru pavadzīmi. Detalizēts maksas veidojošais aprēķins 2.pielikumā.   Plānotais pavadzīmju skaits gadā ir 10 000. Kopējais maksas apmērs par būvniecībā radušos atkritumu un to pārvadājumu uzskaiti konkrētam komersantam būs atkarīgs no viņa darbības intensitātes. Jo vairāk būvniecībā radušos atkritumu pārvadājumi tiks veikti, jo lielāka būs faktiskā maksa.  PVN nosaka saskaņā ar Pievienotās vērtības nodokļa likumu.  Cenrādis sastādīts tā, ka ņemot vērā reģistrējamo pavadzīmju apjomus ir paredzēts iekasēt tikpat daudz līdzekļus, kas nepieciešami sistēmas uzturēšanai līdzīgi, kā tas tiek organizēts **bīstamo atkritumu uzskaites un pārvadājumu uzskaites sistēmā**.  **Būvniecības atkritumu pārvadājumu uzskaites sistēmas izveides izmaksas ir 20 000 latu.** 2013.gada 10.septembra Ministru kabineta sēdē tika atbalstīta būvniecības atkritumu un to pārvadājumu uzskaites sistēmas izveide un **sistēmas izveidei piešķirti valsts budžeta līdzekļi no neparedzētajiem gadījumiem (**2013.gada 11.septembra Ministru kabineta rīkojums Nr.414 (prot. Nr.48, 57.§) „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””)**.** |
| 4. | Tiesiskā regulējuma nefinansiālā ietekme | Nav attiecināms. |
| 5. | Administratīvās procedūras raksturojums | VARAM norāda, ka noteikumu projekts nosaka būvniecības atkritumu un to pārvadājumu uzskaites kārtību, kura līdzināsies Ministru kabineta 2011.gada 21.jūnija noteikumos Nr.484 „**Bīstamo atkritumu uzskaites, identifikācijas, uzglabāšanas, iepakošanas, marķēšanas un pārvadājumu uzskaites kārtība” noteiktajai bīstamo atkritumu uzskaites un pārvadājumu uzskaites kārtībai.** |
| 6. | Administratīvo izmaksu monetārs novērtējums | **Pakalpojuma kopējās izmaksas sastāda EUR 69 734  - attiecīgi arī plānotie ienākumi sastāda EUR 69 734**  (gada maksas EUR 61 360 (lietotāji  130 x EUR 472) un EUR 14 300 (pavadzīmes  10000 x EUR 1.43)).  Saskaņā ar Ministru kabineta 2009.gada 15.decembra instrukciju „Tiesību akta projekta sākotnējās ietekmes izvērtēšanas kārtība” 26.punktu noteikumu projekta radītās administratīvās izmaksas netiek norādītas, tā kā noteikumu projekts negroza vai neaizstāj tiesību aktus, kam pēc instrukcijas spēkā stāšanās ir novērtētas administratīvās izmaksas (naudas izteiksmē). |
| 7. | Cita informācija | Nav. |

|  |
| --- |
| III. Tiesību akta projekta ietekme uz valsts un pašvaldību budžetiem |
| Nav attiecināms. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Nav attiecināms. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Nav attiecināms. |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts un tā anotācija ir ievietota VARAM tīmekļa vietnē [www.varam.gov.lv](http://www.varam.gov.lv) sadaļā „Normatīvie akti/Normatīvo aktu projekti/Normatīvo aktu projekti vides aizsardzības jomā”. Ir nodrošināta iespēja visiem interesentiem iepazīties ar noteikumu projektu. |
| 2. | Sabiedrības līdzdalība projekta izstrādē | Noteikumu projekta izstrādes gaitā tika veiktas konsultācijas ar LVĢMC un VVD. Projekta apspriešanā ir piedalījušies atsevišķi biedrības „Latvijas atkritumu saimniecības uzņēmumu asociācija” (turpmāk – LASUA) biedri. |
| 3. | Sabiedrības līdzdalības rezultāti | LVĢMC un VVD ir paudis atbalstu būvniecībā radušos atkritumu pārvadājumu uzskaites sistēmas ieviešanai.  LASUA ir iesniegusi VARAM savu viedokli par izstrādāto noteikumu projektu, kurā norāda par nepieciešamību veikt plašāku nozares speciālistu iesaisti noteikumu projekta izstrādes gaitā, kā arī izsaka bažas par:  1.pakalpojuma finansiālā sadārdzinājuma risku un prognozēto sistēmas lietotāju skaita neatbilstību reālajai situācijai. VARAM ir daļēji ņēmusi vērā LASUA iebildumus, papildinot noteikumu projekta sākotnējās ietekmes ziņojuma II. sadaļā iekļauto informāciju ar diviem pielikumiem par būvniecībā radušos atkritumu un to pārvadājumu uzskaites sistēmas lietošanas ikgadējās maksas aprēķinu un ar aprēķinu par vienas reģistrētas pavadzīmes maksu. Aprēķins balstīts uz VVD sniegto informāciju par izdotajām atļaujām būvniecībā radušos atkritumu pārvadāšanai un transportēšanai, līdz ar to uzskatāms par atbilstošu;  2. neiespējamu (reālu) sistēmā iesaistīto komersantu kontroli saimnieciskās darbības veikšanas vietā, kuru vajadzētu veikt arī pašvaldību būvvaldēm un Valsts policijai. Šie jautājumi nav noteikumu projektā iekļaujami, ievērojot Atkritumu apsaimniekošanas likuma doto deleģējumu noteikumiem. Jautājumi, kas attiecas uz pašvaldību iesaisti būvniecības atkritumu aprites kontrolē, ir risināmi ar būvniecības tiesību aktiem. Turpmāk ir risināma pašvaldību un Valsts policijas iesaiste vides kontroles, tai skaitā būvniecības atkritumu aprites, pasākumu nodrošināšanā. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | LVĢMC |
| 2. | Projekta izpildes ietekme uz pārvaldes funkcijām | Nav paredzama noteikumu projekta ietekme uz pārvaldes funkcijām. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Jaunu institūciju izveide nav paredzēta. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Esošo institūciju likvidācija nav paredzēta. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Esošo institūciju reorganizācija nav paredzēta. |
| 6. | Cita informācija | Nav. |

Vides aizsardzības un

reģionālās attīstības ministrs E. Cilinskis

**Vīza:**

Valsts sekretārs G.Puķītis

04.03.2014., 11:45

1998

M. Buša

67026569, [madara.busa@varam.gov.lv](mailto:madara.busa@varam.gov.lv)